Βέβαιη για την αθωότητα του εγγονού της φαίνεται να είναι η γιαγιά του νεαρού Ροδίτη κατηγορούμενου στη δίκη για τη δολοφονία της Ελένης Τοπαλούδη, η οποία την μοιραία νύχτα της 27ης Νοεμβρίου 2018, βρισκόταν στον ισόγειο όροφο του σπιτιού που βασανίστηκε και βιάσθηκε η άτυχη φοιτήτρια.

«Εγώ από την πρώτη στιγμή δεν πίστεψα ότι ο εγγονός μου έκανε αυτό το πράγμα. Λυπήθηκα πολύ γι’ αυτό που έγινε έχω οικογένεια και καταλαβαίνω» κατέθεσε ενώπιον του δικαστηρίου.

Η γιαγιά του κατηγορούμενου κατέθεσε πως εκείνη την νύχτα άκουσε τον εγγονό της που ήρθε στο σπίτι μαζί με την παρέα του. «Άκουσα γέλια» ανέφερε χαρακτηριστικά συμπληρώνοντας πως στη συνέχεια δεν άκουσε φασαρία παρά μόνο τα ξημερώματα, μέσα στον ύπνο της, το αυτοκίνητο να φεύγει .

Στο δικαστήριο κατέθεσε και ο πατέρας του 23χρονου Ροδίτη κατηγορούμενου, ο οποίος είπε πως ο γιος του «είχε μπλέξει μα τα ναρκωτικά από το Λύκειο» και πως ήταν άβουλος και «τον έκαναν ό,τι ήθελαν οι παρέες του» ενώ τόνισε πως «βιασμός δεν υπάρχει».

Αναβαίνοντας στο βήμα του μάρτυρα για να καταθέσει η γιαγιά του νεαρού δέχθηκε τα πυρά του. «Να μείνεις έξω, να μην μιλήσεις», είπε ο κατηγορούμενος στη γιαγιά του, μολογώντας ότι λένε ψέματα για εκείνον και ότι θα καταθέσει μηνύσεις. Εν τέλει, με εντολή της προέδρου ο κατηγορούμενος απομακρύνθηκε από την αίθουσα.

Αρχίζοντας την κατάθεσή της η μάρτυρας ανέφερε πως ο εγγονός της είχε «περιπέτειες» με ναρκωτικά και προβλήματα με την ψυχική του υγεία. «Πάθαινε εμμονές και κρίσεις πανικού και τον παρακολουθούσε ψυχίατρος», ανάφερε η μάρτυρας και υποστήριξε πως οι γονείς του προσπαθούσαν να τον βοηθήσουν.

Η γιαγιά του Ροδίτη κατέθεσε πως ο εγγονός της είχε στο παρελθόν ερωτικές σχέσεις με κοπέλες με τις οποίες, όπως είπε, ήταν πάντα «τρυφερός και ευγενικός». Παράλληλα, υποστήριξε πως ο εγγονός της έπεφτε θύμα εκμετάλλευσης από τις παρέες του.

Φτάνοντας στο κρίσιμο ζήτημα, αν δηλαδή άκουσε ή όχι φωνές της Ελένης Τοπαλούδη το μοιραίο βράδυ της δολοφονίας της, υποστήριξε ότι δεν άκουσε τίποτα. Στις συνεχείς, δε, ερωτήσεις της έδρας αλλά και της εισαγγελέως, η μάρτυρας επαναλάμβανε: «Δεν ξέρω, δεν άκουσα κάτι…».

Εισαγγελέας: Εκεί μέσα γίνονταν σφαγή για 3,5 ώρες. Είναι δυνατόν όσο γίνεται αυτό το μακελειό, γιατί μακελειό είναι, εσείς να μην ακούσατε κάτι;

Μάρτυρας: Δεν ξέρω, δεν άκουσα τίποτα, μακάρι να άκουγα …

Εισαγγελέας: Αυτό είναι μακελειό. Το καταλάβατε; Μη μου λέτε ότι δεν ξέρετε …

Μάρτυρας: Δεν άκουσα …

Εισαγγελέας: Δεν σας έκανε εντύπωση που ήρθαν μέσα στη νύχτα στο σπίτι;

Μάρτυρας: Εγώ να κυνηγάω τον εγγονό μου να δω τι κάνει; Δεν είναι σωστό….

Εισαγγελέας: Μήπως ήσασταν συνηθισμένη να ακούτε τέτοια πράγματα; Υπήρξαν και άλλες κοπέλες που είπαν για το σπίτι….

Μάρτυρας: Όχι δεν είμαι τέτοιος άνθρωπος. Αν άκουγα κάτι θα ανέβαινα πάνω, μακάρι να άκουγα …

Όπως υποστήριξε η μάρτυρας, εκείνη τη νύχτα άκουσε τον εγγονό της που ήρθε στο σπίτι μαζί με την παρέα του. «Άκουσα γέλια» ανέφερε και μετά το μόνο που άκουσε, όπως είπε, ήταν τα ξημερώματα, μέσα στον ύπνο της, το αυτοκίνητο να φεύγει. «Άκουσα ένα κορίτσι που μιλούσε αλλά δεν κατάλαβα τι έλεγαν. Γέλαγαν και ανέβηκαν τη σκάλα, δεν άκουσα τίποτα άλλο. Πήγα για ύπνο» είπε.

Εισαγγελέας: Έχετε έρθει σε επαφή με τον εγγονό σας μετά το περιστατικό; Τι σας λέει; Γιατί τώρα εδώ βρίζει συνεχώς …

Μάρτυρας: Μου έχει πει ότι δεν έκανε τίποτα και το πιστεύω αυτό, γιατί ξέρω το χαρακτήρα του. Μου είπε «δεν έκανα γιαγιά τίποτα».

Εισαγγελέας: Ποιος το έκανε;

Μάρτυρας: Μάλλον ο άλλος …Δεν έχω μιλήσει πολύ με τον Μανώλη, το παιδί έπαθε σοκ.

Πατέρας 23χρονου: «Βιασμός δεν υπάρχει»

Για τα προβλήματα που είχε ο Ροδίτης κατηγορούμενος μίλησε στο δικαστήριο και ο πατέρας του.

Το ξεκίνημα της κατάθεσης του σημαδεύτηκε από την αντίδραση του γιου του ο οποίος είχε οδηγηθεί και πάλι στο εδώλιο. «Θα σε εκδικηθώ. Δεν είμαι γιος σου. Άμα το ξαναπείς θα σε μαχαιρώσω» φώναξε ο νεαρός επαναλαμβάνοντας πως είναι αθώος. «Τι αθώος;» τον ρώτησε ο συγκατηγορούμενος του και εκείνος έστρεψε τα βέλη του σε βάρος του λέγοντας: «Σκάσε εσύ μη σε σπάσω στο ξύλο... Δεν έχω κάνει τίποτα. Τέλος.».

Η αντίδραση του κατηγορούμενου οδήγησε σε νέα απομάκρυνση του από την δικαστική αίθουσα.

Ο πατέρας του στην κατάθεση του έκανε λόγο για ένα άβουλο πλάσμα που τον επηρέαζαν οι παρέες του. «Ήταν ένα παιδί που ότι του λέγανε έκανε.» ανέφερε χαρακτηριστικά και έδωσε μια εικόνα ενός παιδιού με προβληματική συμπεριφορά την οποία, ωστόσο, ως οικογένεια είχαν υποτιμήσει.

«Δεν το είχαμε καταλάβει, δεν μας το είχε πει και κανένας καθηγητής» είπε ο μάρτυρας και συνέχισε αναφέροντας πως ο γιος του από τα 14 του περίπου έκανε χρήση ναρκωτικών και για το λόγο αυτό απευθύνθηκαν στο ΚΕΘΕΑ. «Είχε πολλές εμμονές… Πάντα τον επηρέαζαν οι παρέες του, το μόνιμο πρόβλημά του. Ό,τι του έλεγαν το έκανε».

«Εκείνη την περίοδο έκανε χρήση , είχε ξεφύγει. Μου είχε πει ότι είχε τάσεις αυτοκτονίας πράγμα που μας οδήγησε στον ψυχίατρο ο οποίος του έδωσε φάρμακα» τόνισε.

Η εισαγγελέας , ωστόσο , επικαλέστηκε πρόσφατη ψυχιατρική πραγματογνωμοσύνη σύμφωνα με την οποία ο κατηγορούμενος φέρεται να μην αντιμετωπίζει πρόβλημα. «Ο ψυχίατρος λέει ότι ο γιος σας δεν πάσχει από κάτι, αλλά προσποιείται, κοινώς μας δουλεύει».

Εισαγγελέας: Σας είπε κάτι για ότι έγινε;

Μάρτυρας: Ότι δεν έχει κάνει τίποτα, ούτε την σκότωσε ούτε την πέταξε. Αυτό πιστευτώ και εγώ.

Εισαγγελέας: Ο βιασμός δεν είναι αδίκημα για εσάς;

Μάρτυρας: Ναι είναι. Αλλά βιασμός δεν υπάρχει, γιατί δεν βιάσανε την κοπέλα, το ξέρω από το γιο μου. Δεν έγινε βιασμός πήγε με τη θέλησή της….

Ήταν η στιγμή που ο πατέρας της Ελένης Τοπαλούδη αντέδρασε φωνάζοντας: «Τα μαχαίρια που έβγαζε στο σχολείο δεν τα ήξερες;

Η δίκη θα συνεχιστεί στις 17 Μαρτίου.